VEGA præsenterer

**Dragende indiepop-toner fra symbiotisk duo**

*Den 25. oktober kan du opleve smukke, svævende lydskulpturer og nærværende vokal-loops, når den amerikanske duo Sylvan Esso spiller i Lille VEGA.*

Sylvan Esso består af Amelia Meath fra folkbandet Mountain Man og producer Nick Sanborn fra psych-folk gruppen Megafaun. Sammen skaber de symbiotisk rungende pop, der leder tankerne hen på konstellationer som Purity Ring og Niki and the Dove. Med lagdelte vokalsamspil, håndklap, synthflader og distortet bas skaber Sylvan Esso et unik, sfærisk udtryk.

De to musikere mødte hinanden i 2013 og udgav det selvbetitlede debutalbum året efter, hvor især singlen ”Hey Mami” gik sejrsgang på diverse radiostationer verden over. Albummet nåede en 39. plads på den amerikanske Billboard 200-liste, og bandet tog på en længere verdensturné.

Meath og Sanborn mødte hinanden på spillestedet The Cactus Club i Milwaukee i 2012, hvor Sanborn optrådte med sit soloprojekt Made of Oak. De to gik sammen om at producere en ny udgave af Meaths nummer ”Play it Right” og her blev grundstenene lagt til, hvad der senere skulle blive til Sylvan Esso.

Meath tog på halvandet års intensiv tourné sammen med den canadiske stjerne Feist og da hun endelig vendte hjem, påbegyndte Sanborn og Meath arbejdet med det anmelderroste debutalbum i producerens soveværelse.

I juli 2014 optrådte duoen i *The Tonight Show Starring Jimmy Fallon* med singlen ”Coffee”, som ligeledes blev spillet flittigt på de amerikanske radiostationer. I 2016 udgav de singlerne ”Radio” og ”Kick Jump Twist” og i starten af det indeværende år, kom den potente popbasker ”Die Young” fra det kommende album *What Now*, som udkommer i slutningen af april.

**Fakta om koncerten**   
Sylvan Esso (US)  
Onsdag den 25. oktober, 2017 kl 21.00  
Lille VEGA, Enghavevej 40, 1674 København V  
Billetpris 160 kr. + gebyr  
Billetsalget starter fredag den 28. april via vega.dk og Ticketmaster